**Najčastejšie kladené otázky (FAQ) k výzve na predkladanie žiadostí o nenávratný finančný príspevok na zlepšenie zásobovania pitnou vodou, čistenie odpadových vôd, kanalizácia**

**IROP-PO4-SC421-2017-19 v znení Aktualizácie č. 2 výzvy**

**OPRÁVNENOSŤ ŽIADATEĽA / OPRÁVNENOSŤ AKTIVÍT PROJEKTU**

Otázka č. 1:

Naša obec nemá verejný vodovod ( len studne ). V súčasnosti pripravujeme projektovú dokumentáciu na I. etapu - Vodovod XY. Vo  výzve IROP –PO4-SC421-2017-19 je bod  2.2 Kategória podmienok poskytnutia príspevku : Oprávnenosť aktivít realizácie projektu pod poradovým číslom 14 Podmienky oprávnenosti aktivít projektu, písmeno „c“ **budovanie verejných vodovodov okrem prípadov ich súbežnej výstavby s výstavbou verejnej kanalizácie v aglomerácii nad 2000 EO**, podľa aktualizovaného Národného programu SR pre vykonávanie smernice Rady 91/271/EHS.

Z textu výzvy nie je úplne jasné pre koho je táto výzva ( obce s počtom obyvateľov ? )

Môže sa obec (do 500 obyvateľov) zapojiť do výzvy IROP-PO4-SC421-2017-19 alebo je to výzva len pre väčšie obce nad 1000, resp. 2000 EO ? Pripravuje sa výzva aj pre malé obce – do 1000 EO na budovanie verejných vodovodov ?

Odpoveď:

V rámci výzvy **na predkladanie žiadostí o nenávratný finančný príspevok na zlepšenie zásobovania pitnou vodou, čistenie odpadových vôd, kanalizácia, kód výzvy: IROP-PO4-SC421-2017-19**, je možné oprávnenú aktivitu „c.) budovanie verejných vodovodov, okrem prípadov ich súbežnej výstavby s výstavbou verejnej kanalizácie v aglomeráciách nad 2 000 EO, podľa aktualizovaného Národného programu SR pre vykonávanie smernice Rady 91/271/EHS“, **realizovať v obciach všetkých veľkostných kategórií s výnimkou prípadov súbežnej výstavby verejnej kanalizácie v aglomeráciách nad 2 000 EO. Z uvedeného vyplýva, že Vaša obec je oprávnená** na podporu v rámci aktivity c. pokiaľ **súčasne nebuduje verejnú kanalizáciu a súčasne nie je zaradená do aglomerácie nad 2000 EO.**

Otázka č. 2:

Informujem sa, či je v rámci výzvy IROP-PO4-SC421-2017-19 oprávneným žiadateľom mikroregionálne združenie, ktoré združuje obce, ktoré jednotlivo majú nižší počet obyvateľov ako 1000 osôb. Majú pripravenú spoločnú projektovú dokumentáciu na vybudovanie kanalizačnej siete, vrátane spoločnej čističky odpadových vôd. Pri združení obcí je výzvou daná podmienka na počet obyvateľov splnená.

Mikroregionálne združenie v tomto prípade je oprávneným  žiadateľom?

Odpoveď:

V zmysle výzvy na predkladanie ŽoNFP je oprávneným žiadateľom **združenie obcí**, pričom ide o **združenia obcí s výlučnou účasťou obcí založené podľa § 20b zákona č. 369/1990 Zb. o obecnom zriadení.**

V prípade realizácie typu aktivity d. „*budovanie verejných kanalizácií a budovanie a rekonštrukcia  čistiarní odpadových vôd v aglomeráciách do 2 000 EO, a to v obciach od 1 000 do 2 000 obyvateľov s výnimkou obcí začlenených do aglomerácií do 2 000 EO s vybudovanou stokovou sieťou min. na 80 % celej predmetnej aglomerácie alebo do aglomerácií do 2 000 EO, ktoré zasahujú do chránených vodohospodárskych oblastí, v ktorých sú veľkokapacitné zdroje podzemných vôd, kde nebol identifikovaný dobrý stav vôd alebo bol identifikovaný vodný útvar ako rizikový“*, je táto aktivita oprávnená v obciach uvedených v prílohe č. 11 výzvy. **V prípade, že žiadateľom je združenie obcí, môžu tieto združenia zahŕňať aj obce neuvedené v prílohe č. 11 výzvy. V takomto prípade budú investície oprávnené výlučne v obciach tvoriacich prílohu č. 11 výzvy.** V prípade, že obce tvoriace mikroregionálne združenie nie sú súčasťou prílohy č. 11 výzvy, nie sú oprávnené na podporu v rámci typu aktivity d.

Otázka č. 3:

Rád by som sa informoval ohľadom oprávnenosti žiadateľa v prípade výzvy IROP-PO4-SC421-2017-19 a následné aktivity: Budovanie verejných kanalizácií a budovanie a rekonštrukcia čistiarní odpadových vôd v aglomeráciách do 2 000 EO, a to v obciach od 1 000 do 2 000 obyvateľov.

Je možné, aby ŽoNFP predložilo združenie obcí, z ktorých každá spĺňa podmienku počtu od 1 000 do 2 000 obyvateľov, avšak kumulatívne ju presahujú?

Odpoveď:

V zmysle výzvy na predkladanie ŽoNFP je oprávneným žiadateľom **združenie obcí**, pričom ide o **združenia obcí s výlučnou účasťou obcí založené podľa § 20b zákona č. 369/1990 Zb. o obecnom zriadení.**

Podmienka poskytnutia príspevku č. 14 Podmienka oprávnenosti aktivít projektu definuje: *„V prípade, že žiadateľom je združenie obcí, môžu tieto združenia zahŕňať aj obce neuvedené v prílohe č. 11 výzvy. V takomto prípade budú investície oprávnené výlučne v obciach tvoriacich prílohu č. 11 výzvy“.* V prípade, že obce tvoriace združenie obcí sú súčasťou prílohy č. 11 výzvy, takéto obce sú oprávnené na podporu v rámci typu aktivity d. Kumulatívne prekročenie počtu obyvateľov združenia obcí nemá vplyv na jeho oprávnenosť ako žiadateľa.

Otázka č. 4:

Obec, ako oprávnený žiadateľ v rámci aktivity d/ výzvy rekonštrukcia ČOV sa pýta, či je oprávnená fyzická rekonštrukcia objektu ČOV /strecha, okná, dvere, zateplenie a pod./. My rekonštrukciu chápeme v zmysle poznámky 38 ako navýšenie existujúcej kapacity ČOV /na EO/.

Odpoveď:

V zmysle typu aktivity d) sa rekonštrukcia chápe tak, ako je uvedené v bode č. 38 pod čiarou „Pojem rekonštrukcia predstavuje zvyšovanie parametrov ČOV“.

Otázka č. 5:

V prípade, ak fyzická rekonštrukcia nie je oprávnená aktivita, sa žiadateľ pýta, či je možné dožiadať v rámci aktivity d/ zdroje na úpravu technológií ČOV, nakoľko obec podávala projekt na Envirofond, a ten nebol dotovaný v požadovanej výške /teda, či je možné získať zdroje IROP na dofinancovanie rozdielu v projekte – čerpadlá a pod./.

Odpoveď:

V prípade, ak rekonštrukciou dôjde k zvyšovaniu parametrov ČOV, tak žiadateľ môže podať aj takýto projekt.  Zároveň si Vás dovoľujeme upozorniť na to, že vzhľadom na charakter informácií, ktoré máme k dispozícii a absenciu bližšej špecifikácie danej situácie, je potrebné toto stanovisko považovať za všeobecné a každý prípad, resp. riziká, z neho vyplývajúce, je nutné posudzovať jednotlivo. Zároveň žiadateľ musí splniť všetky podmienky uvedené vo výzve na predkladanie ŽoNFP. Predmetná ŽoNFP bude predmetom schvaľovacieho procesu ŽoNFP.

**Podmienka zamedzenia duplicitného financovania** je zadefinovaná v rámci Príručky pre žiadateľa (podmienka poskytnutia príspevku č.34), ktorá je zadefinovaná nasledovne:

Žiadateľ na oprávnené výdavky uvedené v projekte nemôže súčasne žiadať ich financovanie z iných verejných zdrojov. Zároveň musí byť splnená podmienka, že na oprávnené výdavky, ktoré sú predmetom ŽoNFP v minulosti nebol poskytnutý príspevok z verejných prostriedkov ani z Recyklačného fondu.

Splnenie predmetnej podmienky žiadateľ preukazuje formou čestného vyhlásenia (Žiadateľ predkladá čestné vyhlásenie podľa vzoru SČV, ktorý je uvedený v prílohe č. 3.b PpŽ), kde je uvedený text: „Žiadosť o NFP, ktorú predkladám, nebola schválená z iných verejných zdrojov, ani zároveň neprebieha na inom subjekte schvaľovanie žiadosti o NFP s rovnakými výdavkami, ktoré by nebolo ku dňu predloženia tejto žiadosti o NFP ukončené právoplatným rozhodnutím o žiadosti o NFP.  Na oprávnené výdavky, ktoré sú predmetom tejto žiadosti o NFP v minulosti nebol poskytnutý príspevok z verejných prostriedkov ani z Recyklačného fondu.

Otázka č. 6:

S ohľadom na nie celkom jednoznačný výklad oprávnených žiadateľov vo výzve: IROP-PO4-SC421-2017-19  Vás žiadame o jednoznačné usmernenie v prípade zámeru podania ŽoNFP  na dobudovanie kanalizačnej siete v obci Madunice - TTSK. 100 percentným majiteľom jestvujúcej kanalizačnej siete v obci je TAVOS, a.s. Trnava.

Naša otázka je nasledovná: kto je oprávneným žiadateľom v tomto prípade:

obec Madunice alebo TAVOS, a.s.

Odpoveď:

Oprávnení žiadatelia v zmysle výzvy na predkladanie ŽoNFP sú nasledovní:

a)  obce, združenia obcí[[1]](#footnote-1)[1],

b) vlastníci verejných vodovodov a/alebo verejných kanalizácií podľa zákona o verejných vodovodoch a verejných kanalizáciách[[2]](#footnote-2)[2],

c) právnické osoby oprávnené na podnikanie v oblasti verejných vodovodov a/alebo verejných kanalizácií vymedzené v zákone o verejných vodovodoch a verejných kanalizáciách[[3]](#footnote-3)[3].

Žiadatelia uvedení pod písmenom b) a c) musia s ohľadom na zabezpečenie výkonu verejných úloh (t.j. zásobovania pitnou vodou a odvádzania komunálnych odpadových vôd, ktoré predstavujú plnenie samosprávnych úloh) spĺňať podmienku, že **sú v 100% vlastníctve obcí.**

V zmysle vyššie uvedeného je oprávneným žiadateľom aj obec Madunice aj TAVOS, a.s. (pri podmienke jej 100% vlastníctva obcami).

Otázka č. 7:

V súlade s touto výzvou, je oprávnený žiadateľ zo súkromného sektora, ktorý má v súkromnom vlastníctve čističku odpadových vôd? Nakoľko zámerom žiadosti o príspevok je rekonštrukcia tejto čističky. Spadá tento žiadateľ s týmto projektovým zámerom medzi oprávnených žiadateľov a oprávnené aktivity v zmysle tejto výzvy?

Odpoveď:

V zmysle výzvy na predkladanie ŽoNFP sú oprávnenými žiadateľmi nasledovné subjekty:

a)      verejný sektor (obce, združenia obcí[[4]](#footnote-4)[1]),

b)     vlastníci verejných vodovodov a/alebo verejných kanalizácií podľa zákona o verejných vodovodoch a verejných kanalizáciách[[5]](#footnote-5)[2],

c)     **právnické osoby oprávnené na podnikanie v oblasti verejných vodovodov a/alebo verejných kanalizácií** vymedzené v zákone o verejných vodovodoch a verejných kanalizáciách.

Zároveň platí podmienka, že žiadatelia uvedení pod písmenom b) a c) musia s ohľadom na zabezpečenie výkonu verejných úloh (t.j. zásobovania pitnou vodou a odvádzania komunálnych odpadových vôd, ktoré predstavujú plnenie samosprávnych úloh) spĺňať podmienku, že sú **v 100% vlastníctve obcí**.

Žiadateľ zo súkromného sektora je teda v rámci výzvy oprávnený, avšak pri splnení vyššie uvedených podmienok.

Otázka č. 8:

Mesto Brezno, ktoré je okresným mestom s počtom obyvateľov nad 20 000, má záujem budovať nový vodovod v mestskej časti, kde vodovod absentuje s napojením na jestvujúci vodojem a zároveň tento vodojem intenzifikovať, nakoľko v uvedenej mestskej časti pretrvávajú problémy so zásobovaním pitnou vodou z predmetného vodojemu.

Sú tieto aktivity oprávnené v rámci výzvy č. IROP-PO4-SC421-2017-19 ako aktivity f) a g)?

Odpoveď:

Vodojem predstavuje v zmysle zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach zariadenie verejného vodovodu. Jedná sa o inžiniersku stavbu, ktorá sa zaraďuje medzi umelé akumulačné nádrže (zásobáreň pitnej vody pre zásobovanie obyvateľstva vodu). Naproti tomu vodárenský zdroj predstavuje miesto, kde dochádza k odberu pitnej vody z podzemného zdroja pitnej vody.

Vyššie popísaný projekt pozostáva z budovania verejného vodovodu, ktoré predstavuje oprávnený typ aktivity c. **budovanie verejných vodovodov**, okrem prípadov ich súbežnej výstavby s výstavbou verejnej kanalizácie v aglomeráciách nad 2 000 EO, podľa aktualizovaného Národného programu SR pre vykonávanie smernice Rady 91/271/EHS. V prípade intenzifikácie vodojemu sa jedná o oprávnený typ aktivity a. **rekonštrukcia prívodov vody, vodovodných sietí, objektov a zariadení verejného vodovodu** v obciach okrem prípadov intenzifikácie a modernizácie úpravní povrchových vôd pre veľkokapacitné zdroje, ktoré sú predmetom podpory v rámci OP KŽP (Operačný program Kvalita životného prostredia).

Otázka č. 9:

Touto cestou sa na Vás obraciam so žiadosťou  o poskytnutie usmernenia k otázke od žiadateľa v rámci výzvy IROP-PO4-SC421-2017-19, či sú kanalizačné prípojky v rámci výzvy oprávneným výdavkom.

V zmysle zákona 442/2002 Z.z.  Zákon o verejných vodovodoch a verejných kanalizáciách je v § 3 ods. 4, bod h) uvedené, že za **verejnú kanalizáciu ani jej súčasť sa nepovažuje kanalizačná prípojka**. Je v zmysle tohto zákona potom kanalizačná prípojka neoprávneným výdavkom?

Odpoveď:

V zmysle § 3 ods. 4 písm. h) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach sa za **verejnú kanalizáciu ani jej súčasť sa nepovažujú „kanalizačné prípojky“**. Podľa § 4 ods. 2 „Kanalizačná prípojka je úsek potrubia, ktorým sa odvádzajú odpadové vody z pozemku alebo miesta vyústenia vnútorných kanalizačných rozvodov objektu alebo stavby až po zaústenie kanalizačnej prípojky do verejnej kanalizácie; toto zaústenie je súčasťou verejnej kanalizácie. Kanalizačnou prípojkou sa odvádza odpadová voda z objektu alebo nehnuteľnosti, ktorá je pripojená na verejnú kanalizáciu. Kanalizačná prípojka je vodnou stavbou, ak tak ustanovuje osobitný predpis.“.

**Na základe vyššie uvedeného nemožno kanalizačné prípojky považovať za oprávnený výdavok v rámci výzvy.**

Otázka č. 10:

Chápeme dobre, ak podľa bodu 14 výzvy: *c. budovanie verejných vodovodov, okrem prípadov ich súbežnej výstavby s výstavbou verejnej kanalizácie v aglomeráciách nad 2 000 EO, podľa aktualizovaného Národného programu SR pre vykonávanie smernice Rady 91/271/EHS* je obec Koprivnica neoprávneným subjektom?  Odkaz vo výzve na Národný program Slovenskej republiky pre vykonávanie smernice Rady 91/271/EHS o čistení komunálnych odpadových vôd - aktualizácia k 31. 12. 2014 nefunguje.

Odpoveď:

Obec Koprivnica nie je zahrnutá v rámci aktualizovaného Národného programu SR pre vykonávanie smernice Rady 91/271/EHS a je oprávnená v rámci typu aktivity c. výzvy. Uvedená aktivita je oprávnená v rámci obcí všetkých veľkostných kategórií s výnimkou prípadov súbežnej výstavby verejného vodovodu s výstavbou verejnej kanalizácie v aglomeráciách nad 2 000 EO, podľa aktualizovaného Národného programu SR pre vykonávanie smernice Rady 91/271/EHS.

V súvislosti s uvedením do prevádzky nového dizajnu webového sídla SAŽP uvedený odkaz na stránku <http://www.sazp.sk/public/index/go.php?id=1167&idl=1167&idf=1200&lang=sk> nefunguje. Na odkaz sa však dá dostať cez adresu:
<http://old.sazp.sk/public/index/go.php?id=1167&idl=1167&idf=1200&lang=sk>.

Otázka č. 11:

Je oprávneným nákladom vodojem a súvisiace objekty?

Odpoveď:

V zmysle § 2 písm. a) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach sa verejným vodovodom rozumie súbor objektov a zariadení slúžiacich verejnej potrebe, umožňujúcich hromadné zásobovanie obyvateľstva a iných odberateľov vodou. V zmysle uvedeného možno vodojem považovať za súčasť verejného vodovodu, čím predstavuje oprávnený výdavok v rámci typu aktivity c. výzvy.

Otázka č. 12:

Budú výdavky na vybudovanie dažďovej kanalizácie posúdené ako oprávnené v prípade, ak bude táto dažďová kanalizácia budovaná súbežne so splaškovou kanalizáciou v jednej ryhe? Jedná sa o vyvolanú investíciu, ktorá prispieva k bezproblémovému užívaniu výsledkov projektu (splaškovej kanalizácie). Vody, ktoré odvedie dažďová kanalizácia nezaťažia novovybudovanú splaškovú kanalizácia, a tým ani ČOV.

Odpoveď:

V zmysle prílohy č. 5 výzvy Zoznam oprávnených výdavkov patria medzi **neoprávnené výdavky aj výdavky na výstavbu dažďovej kanalizácie**.

Otázka č. 13:

Môže jedna žiadosť o NFP obsahovať dve oprávnené aktivity?

Napr. Rekonštrukcia stokovej siete v obci nad 1000 obyvateľov (aktivita b) a Výstavba verejnej kanalizácie (aktivita d)? Obe budú riešené samostatným povolením, samostatnou projektovou dokumentáciou...

Odpoveď:

Jedna ŽoNFP môže obsahovať aj viac oprávnených aktivít (napr. b. a d.). Uvedené však závisí od charakteru konkrétneho predloženého projektu.

Otázka č. 14:

Musí byť ukončením realizácie hlavnej aktivity vybudovaná verejná kanalizácia v celej aglomerácií? V prípade vybudovania jednej vetvy kanalizácie (napr. odkanalizovanie ulice) spĺňa tento zámer oprávnenosť hlavnej aktivity?

Odpoveď:

Merateľným ukazovateľom v rámci výzvy na predkladanie ŽoNFP je v prípade typu aktivity *d. budovanie verejných kanalizácií a budovanie a rekonštrukcia čistiarní odpadových vôd v aglomeráciách do 2 000 EO, a to v obciach od 1 000 do 2 000 obyvateľov s výnimkou obcí začlenených do aglomerácií do 2 000 EO s vybudovanou stokovou sieťou min. na 80 % celej predmetnej aglomerácie alebo do aglomerácií do 2 000 EO, ktoré zasahujú do chránených vodohospodárskych oblastí, v ktorých sú veľkokapacitné zdroje podzemných vôd, kde nebol identifikovaný dobrý stav vôd alebo bol identifikovaný vodný útvar ako rizikový*, projektový ukazovateľ **P0714 Zvýšený počet obyvateľov so zlepšeným čistením komunálnych odpadových vôd**. Definícia ukazovateľa je nasledovná:

Počet osôb, ktorých **komunálna odpadová voda je odvádzaná do ČOV prostredníctvom verejnej kanalizácie** ako dôsledok zvýšenej kapacity odvádzania/čistenia komunálnych odpadových vôd vybudovanej prostredníctvom zrealizovaných projektov, a ktorí pôvodne neboli napojení na verejnú kanalizáciu alebo mali zabezpečené čistenie komunálnych odpadových vôd na nízkej úrovni. Uvedené zahŕňa zvýšenie úrovne čistenia komunálnych odpadových vôd. **Ukazovateľ sa vzťahuje na osoby v domácnostiach s aktuálnym (t.j. nie potenciálnym) napojením na verejnú kanalizáciu**. Počtom osôb sa rozumejú všetci producenti odpadových vôd, t.j. obyvatelia obce a ďalší producenti pôsobiaci v aglomerácii (služby, priemysel a pod.). Časť definície ukazovateľa vnímame ako problémovú, keďže projektom by sa reálne na kanalizáciu nikto nepripojil.

Projekt v rámci typu aktivity d. musí napĺňať merateľný ukazovateľ P0714, t.j. v rámci obce (aglomerácie) musí dôjsť k zlepšeniu odvádzania/čistenia komunálnych odpadových vôd prostredníctvom verejnej kanalizácie. V prípade budovania jednej vetvy kanalizácie za splnenia vyššie uvedenej podmienky možno takýto výdavok považovať za oprávnený.

Záverom upozorňujeme, že oprávnenosť konkrétnych výdavkov bude predmetom odborného hodnotenia predloženej ŽoNFP v zmysle hodnotiaceho procesu.

Otázka č. 15:

Môže obec samostatne žiadať peniaze na výstavbu ČOV bez napájania na kanalizáciu?

Odpoveď:

Samostatná výstavba ČOV bez kanalizácie **nie je v súlade s koncepciou MŽP SR v oblasti odvádzania a čistenia komunálnych odpadových vôd ustanovenou v § 36  zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a s koncepčnými a plánovacími dokumentmi ministerstva** (Vodný plán Slovenska a plány manažmentu správnych povodí Dunaja a Visly a Plánom rozvoja verejných vodovodov a verejných kanalizácií pre územie Slovenska – dokumenty platné do roku 2021).

Zároveň **nie je v súlade s merateľným ukazovateľom** relevantným pre typ aktivity d.: ***P0714 Zvýšený počet obyvateľov so zlepšeným čistením komunálnych odpadových vôd***

Definícia ukazovateľa:

*Počet osôb, ktorých komunálna odpadová voda* ***je odvádzaná do ČOV prostredníctvom verejnej kanalizácie*** *ako dôsledok zvýšenej kapacity odvádzania/čistenia komunálnych odpadových vôd vybudovanej prostredníctvom zrealizovaných projektov, a ktorí pôvodne neboli napojení na verejnú kanalizáciu alebo mali zabezpečené čistenie komunálnych odpadových vôd na nízkej úrovni. Uvedené zahŕňa zvýšenie úrovne čistenia komunálnych odpadových vôd. Ukazovateľ sa vzťahuje na osoby v domácnostiach s aktuálnym (t.j. nie potenciálnym) napojením na verejnú kanalizáciu. Počtom osôb sa rozumejú všetci producenti odpadových vôd, t.j. obyvatelia obce a ďalší producenti pôsobiaci v aglomerácii (služby, priemysel a pod.). Podčiarknutú časť definície ukazovateľa vnímame ako problémovú, keďže projektom by sa reálne na kanalizáciu nikto nepripojil.*

V zmysle uvedeného odporúčame podporovať stavby verejných kanalizácií – t. j. vybudovanie /dobudovanie stokovej siete a vybudovanie/ intenzifikácia ČOV/dobudovanie ČOV tak, aby odpadové vody z nehnuteľností boli odvádzané stokovou sieťou do ČOV v súlade s vyššie uvedeným.

Otázka č. 16:

Prosím o výklad pojmov ako je verejný vodovod, vodovodná prípojka a pod. a ich oprávnenosť vo vzťahu k tejto výzve.

Odpoveď:

Výklad pojmov:

**Verejné vodovody:**

1. **Vodovodná prípojka:**

V zmysle § 3 ods. 3 písm. e) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach sa za **verejný vodovod ani jeho súčasť sa nepovažujú „vodovodné prípojky“**. Podľa § 4 ods. 1 „Vodovodná prípojka je úsek potrubia spájajúci rozvádzaciu vetvu verejnej vodovodnej siete s vnútorným vodovodom nehnuteľnosti alebo objektu okrem meradla, ak je osadené. Vodovodná prípojka sa spravidla pripája na verejný vodovod navrtávacím pásom s uzáverom. Pripojenie na rozvádzaciu vetvu s uzáverom je súčasťou verejného vodovodu. Vodovodnou prípojkou sa privádza voda z verejného vodovodu do nehnuteľnosti alebo do objektu, ktorá je pripojená na verejný vodovod. Vodovodná prípojka je vodnou stavbou podľa osobitného predpisu“. Na základe vyššie uvedeného **nemožno vodovodné prípojky považovať za oprávnený výdavok** v rámci výzvy.

**Verejné kanalizácie:**

1. **Zaústenie kanalizačnej prípojky:**

V zmysle § 2 písm. n) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach je zaústením kanalizačnej prípojky technické zariadenie alebo úprava potrubia verejnej kanalizácie umožňujúca pripojenie kanalizačnej prípojky. Zaústenie kanalizačnej prípojky možno považovať za **oprávnený výdavok** v rámci výzvy.

1. **Odbočka z hlavnej vetvy:**

Odbočenie z hlavnej vetvy stokovej siete po zaústenie umiestnené na verejnom priestranstve **po hranicu pozemku vlastníka nehnuteľnosti** (v priemere max. v dĺžke 6 m) spolu s revíznou šachtou možno považovať v rámci výzvy za **oprávnený výdavok**.

1. **Kanalizačná prečerpávacia stanica (domová):**

V zmysle § 3 ods. 4 písm. g) zákona č. 442/2002 Z. z. verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach sa za **verejnú kanalizáciu ani jej súčasť sa nepovažujú „kanalizačné prečerpávacie stanice** umiestnené na nehnuteľnostiach pripojených na verejnú kanalizáciu vybudované pre skupiny objektov, ktoré na odvádzanie odpadových vôd vyžadujú výstavbu vlastnej stokovej siete, prípadne vybudované pre jednotlivé nehnuteľnosti“. Na základe vyššie uvedeného **nemožno kanalizačné prečerpávacia stanica (domové) považovať za oprávnený výdavok** v rámci výzvy. V rámci budovania tlakových/podtlakových kanalizačných systémov predstavujú oprávnený výdavok len **čerpacie stanice**.

**VEREJNÉ OBSTARÁVANIE**

Otázka č. 17:

Verejné obstarávanie musí byť ukončené pri podávaní žiadosti o nenávratný finančný príspevok, alebo stačí ak bude začaté ?

Odpoveď:

V rámci výzvy č. IROP-PO4-SC421-2017-19 na predkladanie žiadostí o nenávratný finančný príspevok na zlepšenie zásobovania pitnou vodou, čistenie odpadových vôd, kanalizácia nie je stanovená podmienka poskytnutia príspevku, že žiadateľ musí mať začaté alebo ukončené verejné obstarávanie na predmet projektu pri predložení žiadosti o nenávratný finančný príspevok.

Otázka č. 18:

V zmysle Príručky pre žiadateľa o poskytnutie nenávratného finančného príspevku  verzia 1.8 bod 2.7.2 Verejné obstarávanie: RO/SO vykonáva kontrolu VO v rámci schvaľovacieho procesu ŽoNFP v prípade, ak uvedie v rámci výzvy alebo záväzných podmienok ako podmienku poskytnutia príspevku vykonanie VO v súlade s postupmi a princípmi verejného obstarávania a následné overenie tohto VO zo strany RO s kladným výsledkom.

Nakoľko sa uvedená podmienka nenachádza vo výzve bude potrebné predkladať kompletné dokumentácie z procesov vereného obstarávania na kontrolu?

Vzhľadom na to, že v mnohých prípadoch sa výstavby jednotlivých kanalizácií realizujú aj niekoľko desiatok rokov môže nastať prípad, že verejný obstarávateľ nebude vedieť zdokumentovať celý priebeh procesu (v zmysle zákonov o verejnom obstarávaní uplynula lehota na archiváciu dokumentov a dokladov).

Odpoveď:

Pre verejné obstarávanie platí Príručka k procesu verejného obstarávania *(*[*http://www.mpsr.sk/index.php?navID=1121&navID2=1121&sID=67&id=10956*](http://www.mpsr.sk/index.php?navID=1121&navID2=1121&sID=67&id=10956)*).*

V tomto dokumente sú uvedené povinnosti prijímateľa na predkladanie dokumentov z procesu verejného obstarávania na kontrolu riadiacemu orgánu. V prípade, ak ide o nové verejné obstarávanie je nutné zasielať pri nadlimitných zákazkách dokumenty pred vyhlásením verejného obstarávania ako aj pred podpisom zmluvy s úspešným uchádzačom a po podpise zmluvy s úspešným uchádzačom.

Nie je možné akceptovať verejné obstarávanie bez kompletnej dokumentácie.

Otázka č. 19:

Ak žiadateľ ukončil proces VO, je známy víťazný uchádzač, verejný obstarávateľ s ním uzavrel zmluvu, vstupuje do žiadosti rozpočet z verejného obstarávania (i keď ešte dokumentácia z verejného obstarávania nebola skontrolovaná) alebo rozpočet vypracovaný projektantom, nakoľko môže nastať prípad, že VO nebude zo strany RO odsúhlasené a tým pádom nebude vysúťažená cena aktuálna.

Odpoveď:

V prípade, ak bola výška výdavku stanovená na základe **uzavretej zmluvy s úspešným uchádzačom** ako výsledkom vykonaného verejného obstarávania, žiadateľ predkladá ako súčasť ŽoNFP iba zmluvu s úspešným uchádzačom vrátane dodatkov k zmluve (nepredkladá komplet dokumentáciu k VO).

V uvedenom prípade žiadateľ predkladá ako prílohu žiadostí NFP rozpočet z verejného obstarávania.

Otázka č. 20:

Musí byť VO na výber zhotoviteľa stavebného diela vyhlásené ku dňu podania žiadosti?

Odpoveď:

Výzva na predkladanie ŽoNFP nestanovuje podmienku začatého VO pred predložením ŽoNFP.

**MAJETKOVO-PRÁVNE VYSPORIADANIE**

V zmysle Aktualizácie č. 2 výzvy sa vo vzťahu k preukázaniu splnenia podmienky poskytnutia príspevku č. 23. *Podmienka, že žiadateľ má vysporiadané majetkovo-právne vzťahy a povolenia na realizáciu aktivít projektu* nevyžaduje doklad preukazujúci majetkovo-právne vzťahy a povolenia na realizáciu aktivít projektu vo vzťahu k realizácii aktivít projektu. Preukázanie vyššie uvedenej podmienky poskytnutia príspevku sa dokladuje prílohou č. 2 ŽoNFP Čestné vyhlásenie žiadateľa k vysporiadaniu majetkovo-právnych vzťahov (Príloha č. 3.b Súhrnné čestné vyhlásenie k ŽoNFP Príručky pre žiadateľa). Žiadateľ do súhrnného čestného vyhlásenia doplní nasledovný text: „mám vysporiadané majetkovo-právne vzťahy pre realizáciu predkladaného projektu“.

Zároveň platí, že RO/SO je oprávnený vyžiadať si od žiadateľa v rámci procesu konania o ŽoNFP doklad preukazujúci majetkovo-právne vzťahy a povolenia na realizáciu aktivít projektu vo vzťahu k realizácii aktivít projektu. Nepreukázanie majetkovo-právneho vysporiadania znamená nesplnenie podmienky poskytnutia príspevku a neschválenie žiadosti o NFP, resp. vyvodenie sankcií v súlade so zmluvou o poskytnutí NFP, ak sa táto skutočnosť preukáže počas realizácie projektu.

**OTÁZKY TÝKAJÚCE SA DPH**

Otázka č. 21:

Chcel by som sa opýtať, či v rámci výzvy IROP-PO4-SC421-2017-19 dobre chápem  formuláciu v zozname neoprávnených výdavkov, kde sa uvádza, že:

Do zoznamu neoprávnených výdavkov zároveň patrí:

DPH nárokovateľná aj nenárokovateľná na odpočet v zmysle zákona o DPH zo strany žiadateľa (v rozpočte projektu sa žiadateľ vždy označí ako „Platca DPH“ a vždy uvedie v stĺpci „Celkové oprávnené výdavky“ výdavky bez DPH); Prosím o výklad predmetnej formulácie vo výzve.

Odpoveď:

V zmysle prílohy č. 5 výzvy, konkrétne formulácie **nie je DPH oprávnený výdavok, ani v prípade ak žiadateľ nie je platca DPH**. Žiadateľ pri zostavení rozpočtu projektu - Príloha č. 8a ŽoNFP - Rozpočet projektu (Príloha č. 3.f.1a Rozpočet projektu Príručky pre žiadateľa), postupuje v zmysle uvedeného, t.j. **vždy sa označí ako „Platca DPH“ a vždy uvedie v stĺpci „Celkové oprávnené výdavky“ výdavky bez DPH**. Označenie „Platca DPH“ je len z dôvodu výpočtu oprávnených výdavkov v rozpočte projektu a v tomto prípade neznamená, že žiadateľ je v skutočnosti platcom DPH.

**Východiská:**

1. Pravidlá oprávnenosti DPH v programovom období 2014-2020 sú upravené v čl. 69 ods. 3 písm. c) Nariadenia (EK) č. 1303/2013 (všeobecné nariadenie): „*Nasledujúce náklady nie sú oprávnené na príspevok z EŠIF a zo sumy podpory prenesenej z Kohézneho fondu do Nástroja na prepájanie Európy, ako sa uvádza v článku 92 ods. 6: ... c) DPH s výnimkou prípadov, keď nie je vymáhateľná podľa vnútroštátnych právnych predpisov o DPH.“*
2. Chápanie vymáhateľnej DPH je v kohéznej politike  špecifické a nemôže byť interpretované striktne podľa legislatívy upravujúcej DPH. Poňatie vymáhateľnej DPH sa podľa nariadení o EŠIF spája s prijímateľom a nie so zdaniteľným subjektom; a teda ponímanie vymáhateľnej DPH nie je totožné s ponímaním odpočítateľnej alebo vratnej dane interpretovaným podľa daňovej legislatívy.
3. Na základe vyššie uvedeného EK zastáva názor, že DPH je oprávnený výdavok iba vtedy, ak nie je „**spätne získateľná**“, čo znamená, že vylučuje všetky situácie, v ktorých konečný prijímateľ si môže odpočítať DPH,  nárokovať vrátenie DPH alebo vrátiť DPH akýmkoľvek iným spôsobom. Ak sa DPH vyberá z príjmov vo fáze prevádzky infraštruktúry, DPH na výstavbu by mala byť vždy považovaná za spätne získateľnú a preto neoprávnenú bez ohľadu na postavenie subjektov, ktoré vlastnia a spravujú infraštruktúru podľa vnútroštátnych daňových právnych predpisov.

**OSTATNÉ:**

Otázka č. 22:

Maximálna výška pomoci: nie je stanovená. Chápem to dobre, že rozpočet sa môže približovať k celkovej alokácii ?

Odpoveď:

Áno, rozpočet projektu sa môže blížiť aj k celkovej alokácii vyčlenenej pre príslušný kraj / MFO.

Otázka č. 23:

Musí žiadateľ vypĺňať rozpočet ŽoNFP PGP (projekty generujúce príjmy)?

Odpoveď:

Žiadateľ v rámci opisu projektu uvádza, že náklady na prevádzku budú prevyšovať príjmy z prevádzky pozostávajúce z poplatkov od občanov. Akýkoľvek príjem súvisiaci s investíciou odporúčame žiadateľovi v tejto súvislosti zarátať do finančnej analýzy projektu. V rámci prílohy 3.f.1 Rozpočet projektu žiadateľ vypĺňa záložku b) Rozpočet projektu ŽoNFP\_PGP.

1. [1]Združenia obcí s výlučnou účasťou obcí  založené podľa § 20b zákona č. 369/1990 Zb. o obecnom zriadení [↑](#footnote-ref-1)
2. [2] 4 Zákon č. 442/2002 Z. z o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov [↑](#footnote-ref-2)
3. [3] 4 Zákon č. 442/2002 Z. z o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov [↑](#footnote-ref-3)
4. [↑](#footnote-ref-4)
5. [↑](#footnote-ref-5)